
PA_NonLegDec

AVIZ
Comisia pentru drepturile femeilor și egalitatea de gen recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:
<RepeatBlock-Dec> 
A.	întrucât egalitatea între bărbați și femei este una dintre valorile fondatoare ale Uniunii, iar Uniunea s-a angajat să promoveze egalitatea în toate activitățile sale, astfel cum se prevede la articolul 8 din Tratatul privind funcționarea Uniunii Europene (TFUE) și în Carta drepturilor fundamentale a Uniunii Europene; 

B.	întrucât Uniunea își poate îmbunătăți în continuare abordarea în ceea ce privește promovarea egalității prin politicile, legislația și mecanismele sale de finanțare,

1.	își exprimă profunda îngrijorare cu privire la faptul că bugetul Uniunii nu pune accentul pe protejarea femeilor și a fetelor împotriva violenței; regretă absența unor date defalcate privind violența de gen și solicită să se efectueze evaluări obligatorii ale impactului din perspectiva genului care să vizeze în mod specific protecția împotriva violenței, cu scopul de a permite monitorizarea eficacității măsurilor din actele legislative relevante;

2.	recunoaște angajamentul Uniunii față de integrarea perspectivei de gen și necesitatea de a pune accentul în continuare pe combaterea violenței împotriva femeilor și a fetelor în procesul de elaborare a politicilor; subliniază că trebuie să se stabilească de urgență o abordare comună a violului, cu sancțiuni comune minime în legislațiile naționale;

3.	este preocupat de riscurile financiare tot mai mari cauzate de războiul de agresiune al Rusiei împotriva Ucrainei și de impactul acestuia asupra politicilor privind egalitatea de gen; subliniază necesitatea de a acorda prioritate politicilor care protejează copiii, femeile și familiile;

4.	sprijină obiectivul inițiativei Spotlight a Organizației Națiunilor Unite de a pune capăt violenței împotriva femeilor și a fetelor și de a răspunde nevoilor grupurilor vulnerabile, din care fac parte, spre exemplu, victimele practicilor dăunătoare, precum mutilarea genitală a femeilor sau căsătoriile copiilor; îndeamnă Comisia să pună capăt finanțării mișcărilor din interiorul și din afara Uniunii care contribuie la oprimarea femeilor sub toate formele; 

5.	solicită un cadru de finanțare stabil, care să garanteze eficacitatea și sustenabilitatea programului Daphne, pentru a sprijini obiectivul de protecție a femeilor și a copiilor împotriva violenței.

